ฟิลลิปวรรณแนะเพิ่มน้ำหนักลงทุนกองทุนทอง
ฟิลลิป มองระยะสั้นหุ้นผันผวน เศรษฐกิจโลกยังอ่อนแอภาษีสหรัฐใกล้จบ เชียร์ลงทุนทอง “วรรณ” แนะเพิ่มลงทุนหุ้นทอง ชูตลาดเกิดใหม่
10 ต.ค. 2555

ฟิลลิป มองระยะสั้นหุ้นผันผวน เศรษฐกิจโลกยังอ่อนแอภาษีสหรัฐใกล้จบ เชียร์ลงทุนทอง “วรรณ” แนะเพิ่มลงทุนหุ้นทอง ชูตลาดเกิดใหม่
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัท หลักทรัพย์ฟิลลิป (ประเทศไทย) กล่าวว่า ในระยะสั้นสินทรัพย์เสี่ยงมีโอกาสปรับฐาน ดัชนีหุ้นมีโอกาสผันผวนจากความกังวลเศรษฐกิจโลกที่ยังอ่อนแอ ปัญหาหนี้ยุโรปและมาตรการลดภาษีของสหรัฐ (Fistcal Cliff) ที่กำลังจะหมดอายุ ซึ่งจะเริ่มส่งผลมากขึ้นในช่วงใกล้ปลายปี 
“ที่ผ่านมาหุ้นขึ้นจากมาตรการกระตุ้นเศรษฐกิจของธนาคารกลางต่างๆ และมาตรการผ่อนคลายเชิงปริมาณ (คิวอี) รอบ 3 ของสหรัฐ แต่เศรษฐกิจไม่ได้ดีขึ้นอย่างยั่งยืน” นายสานุพงศ์ กล่าว
สำหรับพอร์ตการลงทุนในเดือน ต.ค. ให้เน้นความปลอดภัยของเงินต้น โดยคงสัดส่วนการลงทุนในตลาดเงินไว้ และระยะสั้นแนะขายทำกำไรกองทุนหุ้น ส่วนกองทุนทองคำให้เพิ่มน้ำหนักการลงทุนเช่นเดิม เนื่องจากคิวอี 3 รวมถึงเงินเฟ้อที่คาดว่าจะสูงขึ้น และค่าเงินเหรียญสหรัฐที่อ่อนค่าจะหนุนราคาทองคำ ส่วนราคาน้ำมันที่ร่วงแรงอาจเห็นโอกาสในการเก็งกำไรระยะสั้น
ด้าน บลจ.วรรณ แนะนำการจัดพอร์ตประจำสัปดาห์ ให้เพิ่มลงทุนในหุ้นและทองคำ โดยเฉพาะหุ้นกลุ่มประเทศตลาดเกิดใหม่ เนื่องจากนักลงทุนเริ่มคาดหวังว่าจีนจะประกาศใช้นโยบายกระตุ้นเศรษฐกิจเพิ่มขึ้น หลังโอนถ่ายอำนาจเสร็จในเดือน พ.ย. ส่วนน้ำมันแนะนำถือ
ช่วงที่ผ่านมาสินทรัพย์เสี่ยงขึ้นมาก ทั้งที่ความเสี่ยงของ Fistcal Cliff ยังอยู่ แสดงว่านักลงทุนก็มีมุมมองเป็นบวกต่อเศรษฐกิจโลก ซึ่งส่วนหนึ่งมาจากนโยบายกระตุ้นเศรษฐกิจของธนาคารกลางต่างๆ